Maudhui: Sakata hilo ambalo limekuwa kaa la moto kwa utawala wa Trump, linahusisha mawasiliano ya simu yaliyovuja juu ya raisi Trump akimtaka rais Volodymyr Zelensky kumchunguza mpinzani wake wa kisiasa, Joe Biden.

Taarifa mpya ya mtoa siri inabainisha kuwa, nakala halisi ya mazungumzo hayo ya simu haikuhifadhiwa kwenye mfumo stahiki wa kompyuta. 

Badala yake nakala hiyo ilihifadhiwa kwenye mfumo tofauti wa kompyuta kwa ajili ya taaifa za siri. 

Spika wa Bunge la Congress kutoka chama cha Democrats,Nancy Pelosi, ameshatangaza kuwa chama hicho kitaanzisha uchunguzi rasmi wenye lengo la kumng'oa madarakani Trump kutoka chama cha Republican. 

Pelosi amemtuhumu Trump kwa kutafuta msaada kutoka nchi ya kigeni kwa minajili ya kumchafua kisiasa mpinzani wake na kutumia msaada wa kijeshi kama nyenzo ya kutaka matakwa yake yatimizwe. 

Bw Biden ndiye kinara wa mbio za tiketi ya kugombea urais 2020 kwa chama cha Democrats. 

Bwana Trump amekiri kuwa alimzungumzia Joe Biden na Bwana Zelensky, na kuwa alizuia msaada wa kijeshi kwa nchi hiyo wa thamani ya dola milioni 400. Lakini amekanusha kuwa alifanya hivyo kama shinikizo kwa Ukraine ili kumchunguza Biden.  

Trump amedai kuwa uchunguzi dhidi yake ni "feki" na "kusaka mchawi" na ameonesha hasira zake kupitia mtandao wake pendwa wa kijamii, twitter.

 

Mazungumzo baina ya Trump na Zelensky yalikuwaje?

Kwa mujibu wa mukhtasari uliotolewa jana na Ikulu ya White House, Trump alimwambia Zelensky juu ya namna ambavyo Joe Biden akiwa makamu wa rais alishawishi Ukraine kumtimua kazi mwendesha mashtaka wake mkuu, Viktor Shokin mwaka 2016.

Ofisi ya Shokin ilifungua jalada la uchunguzi dhidi ya Burisma, kampuni ya gesi asili ambayo mwana wa Joe Biden, Hunter alikuwa ni mjumbe wa bodi yake.

Nchi kadhaa za magharibi pia zilikuwa zikishinikiza Bw Shokin atimuliwe kazi kwa madai alikuwa akivumilia vitendo vya rushwa.

"Nimesikia mlikuwa na mwendesha mashtaka ambaye alikuwa ni mzuri kweli na alifutwa kazi kwa njia ya uonevu. Watu wengi wanalizungumzia jambo hilo," Trump ananukuliwa...\nMaudhui yaliyotangulia yanaweza kufupishwa kama ifuatavyo:
Maafisa waandamizi wa Ikulu ya White House walijaribu kuficha vielelezo vya mawasiliano ya simu baina ya rais Donald Trump na rais wa Ukraine, ameeleza mfichua siri wa sakata hilo.